O'zbekistonda avtomobillardagi harorat o'lchagich 60 darajani ko'rsatdi

“O'zgidromet” xizmati sinoptiklar haqiqiy harorat qiymatlarini yashirayotgani, kunduz kunlari havo harorati 47–50 darajaga yetishi, maishiy texnika uskunalarida 60 daraja va undan yuqori qiymatlar ko'rsatilayotgani aytilgan xabarlar yuzasidan tushuntirish berdi.
Keltirilishicha, hozirgi kunda aholi havo haroratini aniqlash uchun maishiy termometrlardan keng foydalanmoqda. Ko'pincha bu asboblarning qabul qismi to'g'ridan-to'g'ri quyosh nurlaridan yoki atrofdagi jismlarning issiqlik nurlanishidan himoyalanmagan. Bunday holda termometr havo haroratini emas, balki termometr qabul qiluvchi qismining isish haroratni o'lchaydi.
Quyosh nurlari ostida bo'lgan inson havo haroratini emas, balki tanasini to'g'ridan-to'g'ri quyosh nurlari va atrofdagi jismlardan chiqayotgan issiqlik nurlanishi bilan isishi haroratini sezadi. Daraxtlar soyasida va baland binoning beton devori soyasida turgan inson haroratni boshqacha his etadi, chunki devorning issiqlik nurlanishi ostida bo'lishi harorat his etish darajasini oshiradi.
Avtomobil ichida bo'lgan inson avtomobil korpusi quyosh nurlari va qizigan asfaltdan issiqlik nurlanishini his etadi. Shuning uchun avtomobildagi o'lchash asboblari 60 daraja va undan yuqori haroratni ko'rsatishi mumkin.
“Issiqlik nurlanish omillarining ta'sirini istisno qilish va butun dunyoda amalga oshirilgan meteorologik o'lchovlarni bir biriga taqqoslash jarayonini osonlashtirish maqsadida kuzatuvlar Jahon meteorologiya tashkiloti qoidalariga muvofiq, bir xil metodologiya va bir xil standart sharoitlarda amalga oshiriladi.
xususan, harorat o'lchovlari yer sathidan 2 metr balandlikda o'rnatilgan maxsus shamollatiladigan ob-havo butkasida amalga oshiriladi. O'lchov asboblari vaqti-vaqti bilan tekshiriladi, ularning ko'rsatkichlari standart asboblarning ko'rsatkichlari bilan taqqoslanadi. Aytgancha, joriy yilda ‘O'zgidromet’ stantsiyalarida o'rnatilgan avtomatik stantsiyalarning ko'rsatkichlari ‘qo'lda’ olib borilgan kuzatuvlar ma'lumotlarini tasdiqlaydi”, deyilgan xabarda.
Ma'lumot uchun, sayyoradagi eng yuqori havo harorati (57–58 daraja) AQShning Kaliforniya shtatidagi O'lim vodiysi va Liviya cho'lida kuzatilgan. O'zbekistonda meteorologik kuzatishlarning barcha yillari uchun eng yuqori harorat (48–49 daraja) Qizilqum cho'lida (1983 yil iyul oyida) va Termiz shahri hududida (1941 yil iyun–iyul oylarida) qayd etilgan.
Toshkentda absolyut harorat maksimumi 44,6 darajani tashkil etadi. Ushbu harorat 1997 yil 18 iyul kuni qayd etilgan.
Avvalroq O'zbekistonda hafta oxirida harorat 45 darajagacha ko'tarilishi haqida xabar berilgandi.